62018TJ0261_RES
Дело T‑261/18
Roxtec AB
срещу
Служба на Европейския съюз за интелектуална собственост
Решение на Общия съд (втори състав) от 24 септември 2019 година
„Марка на Европейския съюз — Производство за обявяване на недействителност — Фигуративна марка на Европейския съюз, изобразяваща черен квадрат, в който се съдържат седем сини концентрични кръга — Абсолютно основание за отказ — Знак, който се състои изключително от формата на стоката, необходима за постигането на технически резултат — Член 7, параграф 1, буква д), подточка ii) от Регламент (ЕС) 2017/1001“
Марка на Европейския съюз — Определение и придобиване на марка на Европейския съюз — Абсолютни основания за отказ — Знаци, които се състоят изключително от формата на стоката, необходима за постигането на технически резултат — Понятие — Тълкуване в светлината на относимия общ интерес
(член 7, параграф 1, буква д), подточка ii) от Регламент 2017/1001 на Европейския парламент и на Съвета)
(вж. т. 26—29)
Марка на Европейския съюз — Определение и придобиване на марка на Европейския съюз — Абсолютни основания за отказ — Знаци, които се състоят изключително от формата на стоката, необходима за постигането на технически резултат — Установяване на съществените характеристики на знак — Отличителен характер на елементите на знак или отличителен характер, придобит чрез използване на знак — Липса на последици
(член 7, параграф 1, буква д), подточка ii) и параграф 3 от Регламент 2017/1001 на Европейския парламент и на Съвета)
(вж. т. 30—33, 38, 51, 53, 58—64)
Марка на Европейския съюз — Определение и придобиване на марка на Европейския съюз — Абсолютни основания за отказ — Знаци, които се състоят изключително от формата на стоката, необходима за постигането на технически резултат — Преценка на съществените характеристики с оглед на техническата функция на стоката
(член 7, параграф 1, буква д), подточка ii) от Регламент 2017/1001 на Европейския парламент и на Съвета)
(вж. т. 34 и 35)
Марка на Европейския съюз — Отказ, отмяна и недействителност — Абсолютни основания за недействителност — Регистрация в противоречие с член 7, параграф 1, буква д), подточка ii) от Регламент 2017/1001 — Фигуративна марка, изобразяваща черен квадрат, в който се съдържат седем сини концентрични кръга
(член 7, параграф 1, буква д), подточка ii) и член 59, параграф 1, буква а) от Регламент 2017/1001 на Европейския парламент и на Съвета)
(вж. т. 45, 65, 74—77, 86 и 92)
Марка на Европейския съюз — Определение и придобиване на марка на Европейския съюз — Абсолютни основания за отказ — Знаци, които се състоят изключително от формата на стоката, необходима за постигането на технически резултат — Изключение — Придобиване на отличителния характер чрез използване — Неприложимост
(член 7, параграф 1, буква д), подточка ii) и параграф 3 от Регламент 2017/1001 на Европейския парламент и на Съвета)
(вж. т. 52)
Марка на Европейския съюз — Определение и придобиване на марка на Европейския съюз — Абсолютни основания за отказ — Знаци, които се състоят изключително от формата на стоката, необходима за постигането на технически резултат — Възприятия на средния потребител — Последици
(член 7, параграф 1, буква д), подточка ii) от Регламент 2017/1001 на Европейския парламент и на Съвета)
(вж. т. 54—56)
Резюме
В решение Roxtec/EUIPO — Wallmax (Изображение на черен квадрат, съдържащ седем сини концентрични кръга) (T‑261/18), постановено на 24 септември 2019 г., Общият съд отхвърля жалбата срещу решението на Службата на Европейския съюз за интелектуална собственост (EUIPO), с което последната обявява за недействителна фигуративна марка, изобразяваща черен квадрат, в който се съдържат седем сини концентрични кръга.
В настоящия случай Roxtec регистрира тази марка за „пластмасови или каучукови водачи за кабели и тръби“. Wallmax подава искане за обявяване на недействителност, което EUIPO уважава с мотива, че марката се състои изключително от формата, необходима за постигането на технически резултат.
В това дело Общият съд трябва да се произнесе по понятието „съществени характеристики“ на състоящ се от форма знак за целите на прилагането на абсолютното основание за отказ по член 7, параграф 1, буква д), подточка ii) от Регламент 2017/1001 (
1
).
В самото начало Общият съд припомня, че правилното прилагане на посочения член изисква съществените характеристики на даден знак да са надлежно установени от органа, който се произнася по заявката за регистрация на този знак като марка. Понятието „съществени характеристики“ на знака обаче не препраща към понятието „отличителни елементи“ на знака, а само към понятието „най-важните елементи на знака“, които трябва да се установят за всеки отделен случай.
По-нататък Общият съд отбелязва, че при това установяване възприятията на съответните потребители не са нито императивни, нито решаващи и може най-много да са от полза за преценката на компетентния орган при установяването на съществените характеристики на знака, без да са определящи. Всъщност в рамките на установяването на съществените характеристики на знак, състоящ се от форма (
2
), за разлика от анализа в рамките на преценката на отличителния характер на даден знак (
3
), възприятията на съответните потребители целят единствено да се определи кои елементи са възприемани като най-важни именно за да се даде възможност за разглеждане на функционалността на въпросната форма.
Впрочем Общият съд припомня, че дори необходимата за постигане на технически резултат форма на стоката да е придобила отличителен характер чрез използването ѝ (
4
), се забранява регистрацията ѝ като марка. Освен това Общият съд констатира, че преценката на „декоративния“, „оригиналния“ или „произволния“ характер на съществена характеристика се извършва едва на втория етап от анализа относно функционалността на съществените характеристики, а не на първия етап, свързан с установяването на съществените характеристики на знака.
Ето защо Общият съд стига до извода, че отличителният характер на елементите на даден знак или придобитият чрез използване на даден знак отличителен характер са ирелевантни за определянето на неговите съществени характеристики за целите на прилагането на член 7, параграф 1, буква д), подточка ii) от Регламент 2017/1001.
В настоящия случай Общият съд потвърждава, на първо място, заключението на EUIPO, че съществената характеристика на оспорвания знак съответства на концентричните кръгове. На второ място, Общият съд постановява, че EUIPO правилно е приела, че оспорваната марка е съставена от формата на разглежданата конкретна стока, а именно двуизмерното изображение на предната повърхност на уплътнителния модул, от която се вижда краят на подвижните концентрични хидроизолационни слоеве, съставляващи вътрешността на цилиндричната кухина на посочения модул. На последно място, Общият съд отхвърля довода на жалбоподателя, че оспорваната марка не включвала необходимите и задължителни за функционирането и използването на разглежданата стока характеристики.
(
1
)	Регламент (ЕС) 2017/1001 на Европейския парламент и на Съвета от 14 юни 2017 година относно марката на Европейския съюз (ОВ L 154, 2017 г., стр. 1).
(
2
)	По смисъла на член 7, параграф 1, буква д), подточка ii) от Регламент 2017/1001.
(
3
)	По смисъла на член 7, параграф 1, буква б) от Регламент 2017/1001.
(
4
)	По смисъла на член 7, параграф 3 от Регламент 2017/1001.